  Виталий Пронин Кылем арняе Дмитрий Медведевлэн общественной приёмнояз 81-тӥез «Меӵак телефон» ортчиз. Ужрад, Ижын сяна, радъяськиз шаермылэн 34 пӧртэм интыосаз. Со сӥземын вал нылпи садъёсын но школаосын герӟаськем ужпумъёслы. Лэсьтӥськисьёсын али вераськон мынэ, корка ӝутэмен валче нылпи садъёс но пуктоно шуыса.Телефон пыр вазиськисьёслы валэктон сётъязы Дышетонъя но наукая, Мугор кыдатон культурая, спортъя но егитъёсын ужан политикая министерствоосысь, Иж город администрациысь специалистъёс. «Меӵак телефон» кыстӥськиз 3 час пала, жингыртӥз 215 мурт.- 64 процентэз юалляськизы нылпи садъёсы 2 аресозь покчиослы путёвкаос висъян сярысь, - ивортӥз Кун Кенешлэн Тӧроезлэн воштӥсез Светлана Кривилёва. - 20 процентэз вераськизы школаосын сюдон ласянь. Нош 15 процентэз юанъёс герӟаськемын вал ватсаса тодон-валан басьтонэн.Ижысь анай-атайёслы валэктон сётӥз Иж город администрациысь нылпиосты  школалэсь азьвыл визьноданъя управленилэн кивалтӥсез Елена Казакова. Юанъёс тымиськемын вал соин но - 1-тӥ майысен Ижын кутскиз нылпи садъёсы мынӥсьёсын списокъёсты дасян. Туэ отчы вамыштоз 10 сюрс ныл но пи.- Тужгес секыт югдур 1 но ӝыны, 2 аресъем покчиосын - путёвкаос уг тырмо, - ивортӥз Елена Васильевна. - Но ми та ужпумез сэрттыны-пертчыны выриськомы. Кылсярысь, вуоно арын Ижысь Берш урамын выль нылпи сад усьтӥськоз. Кенешиськомы застройщикъёсын выль коркаослэн нырысетӥ этажъёсазы нылпи садъёс усьтон пумысен. Таӵе амалэн ужало Башкириын. Милемлы со кельшиз. Угось котькуд ар нуныос трос уг вордӥсько. Марысь-мар сад бушаз ке, отын пӧртэм секциос но кружокъёс ужасалзы. Та сяна, Кун Думае вазиськонэн потӥмы, нылпи садъёсысь группаосты бадӟыматыны курыса. Ялан озьы луэ: списокын 30 адями, нош ветло ог 20-ез гинэ, покчиос ӵем висьыло угось.Кинлы путёвка уг сюры, сыӵеос нимаз группае шедьыны быгато. Сыӵе нылпиос садын ӵукна 8 часысен нуназе 13 часозь гинэ шудо, сисько, ульчаын поръяло. Кылем арын таӵе амалэн садэ ветлӥз 1 сюрс пинал. Юрттэт ӵемгес сётӥськиз пиналзэс огназы будэтӥсьёслы, студент анай-атайёслы, инвалид нылпиез будэтӥсьёслы, начар семьяослы. 3 аресъем покчилы путёвка уг шедьы ке, толэзьлы быдэ 5 сюрс манет компенсация висъяське. Кылем арын шаерысьтымы 10 сюрс семья таӵе юрттэтэз басьтӥз.Вотка ёросысь Гавриловкаын улӥсьёс куризы киужъёслы сӥзем кружок усьтыны. Нош Можга ёросысь Черёмушки школаын, пе, пӧраськон интызы ларгамын.«Меӵак телефонэ» пыриськиз Кун Думаысь депутат Алексей Загребин но. Со пусйиз: семьяослы юрттэт сётонэз кужмоятоно. Тросэз нылпиос, уксё тырмымтэен, быгатонлыкъёссэс усьтыны уг быгато.- Нылпиос ёросысь но республикаысь вожвылъяськонъёсын вормо, нош Москваын ортчисяз пыриськыны уг быгато ини - дышетон учрежденилэн но, семьялэн но уксёзы ӧвӧл. Озьы пинал вужере кыле. Соин лыдъясько: ватсаса тодон-валан сётон удыслы коньдон тросгес висъяно.Вуоноез «Меӵак телефон» ортчоз 25-тӥ мае. Со сӥземын луоз нылпиослэн гужем шутэтсконзылы.Ольга Корепанова  